Informatīvais ziņojums par pasākumiem, kuri īstenojami, lai vienādotu kārtību, kādā maksātājiem ērtā veidā valsts budžetā iemaksājamas kancelejas un valsts nodevas zemesgrāmatu lietās

	Ministru kabineta 2023. gada 3 .oktobra  sēdes protokola Nr. 48 6.§ dots uzdevums Tieslietu ministrijai (Tiesu administrācijai) sadarbībā ar Finanšu ministriju līdz 2024. gada 1. martam sagatavot un tieslietu ministram iesniegt izskatīšanai Ministru kabinetā informatīvo ziņojumu par pasākumiem, kuri īstenojami, lai vienādotu kārtību, kādā maksātājiem ērtā veidā valsts budžetā iemaksājamas kancelejas un valsts nodevas zemesgrāmatu lietās.

[1] Esošā situācija

Likuma “Par nodokļiem un nodevām” 2. panta trešā daļa paredz, ka konkrēto nodevu uzliek saskaņā ar šo likumu, citiem likumiem (likumu, kurā tiek reglamentēta nodevas piemērošanas, maksāšanas kārtība un likmes, kā arī atvieglojumi) un Ministru kabineta noteikumiem, kā arī pašvaldību saistošajiem noteikumiem. Savukārt likuma  “Par nodokļiem un nodevām” 10. panta pirmā daļa nosaka, ka valsts nodevu objektus nosaka saskaņā ar likumiem, bet pašvaldību nodevu objektus — saskaņā ar šo likumu, citiem likumiem, kā arī Ministru kabineta noteikumiem, ja attiecīgais likums, ar kuru valsts nodeva noteikta, paredz deleģējumu Ministru kabinetam izdot noteikumus valsts nodevas piemērošanai. 
	Valstī noteiktais valsts nodevas par īpašuma tiesību nostiprināšanu zemesgrāmatā apmērs skar personas tiesības uz īpašumu, jo nosaka personai pienākumu veikt valsts budžetam piekritīgu maksājumu. Līdz ar to valsts nodevas apmērs skatāms kopsakarā ar personai Satversmes 105. pantā noteiktajām tiesībām uz īpašumu. Satversmes 105. pantā noteikto tiesību saturs ir līdzīgs Eiropas Cilvēktiesību un pamatbrīvību aizsardzības konvencijas 1.protokola 1.pantam, kas noteic, ka jebkurai personai ir tiesības uz īpašumu. Nevienam nedrīkst atņemt viņa īpašumu, izņemot, ja tas notiek sabiedrības interesēs un apstākļos, kas noteikti ar likumu un atbilst vispārējiem starptautisko tiesību principiem. Minētie nosacījumi nekādā veidā nedrīkst ierobežot valsts tiesības izdot tādus likumus, kādus tā uzskata par nepieciešamiem, lai kontrolētu īpašuma izmantošanu saskaņā ar vispārējām sabiedrības interesēm vai nodrošinātu nodokļu vai citu maksājumu samaksu. No minētā izriet, ka valstij ir tiesības izdot tādus likumus, kādus tā uzskata par nepieciešamiem, lai nodrošinātu nodokļu vai citu maksājumu (piemēram, nodevu) savlaicīgu iekasēšanu valsts budžetā. Kā rezultātā valstij ir rīcības brīvība noteikt nodokļu un nodevu veidus, to apmērus un ar tiem sasniedzamos mērķus. Prasība par  nodevu un nodokļu maksājumiem no valsts puses ir samērīgas, jo no ieņēmumiem tiek segtas izmaksas, kas valstij rodas, lai aizsargātu citu privātpersonu tiesības, demokrātisko valsts iekārtu, sabiedrības drošību, labklājību vai tikumību.
Attiecīgi Ministru kabineta 2009. gada 27. oktobra noteikumu Nr. 1250 "Noteikumi par valsts nodevu par īpašuma tiesību un ķīlas tiesību nostiprināšanu zemesgrāmatā" (turpmāk – MK noteikumi Nr. 1250) 5., 6. un 16. punktā ir noteikti valsts nodevu apmēri  par īpašuma tiesību nostiprināšanu zemesgrāmatā par katru nekustamo īpašumu, nosakot atšķirīgu procentuālo likmi (robežā no 0,5 % - 2 %) atkarībā no nekustamā īpašuma ieguvēja, vienlaikus paredzot maksimālo valsts nodevas par īpašuma tiesību nostiprināšanu  apmēru -  50 000 euro. Valsts nodevu par ķīlas tiesību nostiprināšanu zemesgrāmatā nosaka 0,1 % apmērā no aizdevuma līguma summas vai līgumā, no kura izriet ar ķīlu nodrošinātā saistība, noteiktās galvenā prasījuma summas. Savukārt valsts nodevu par ķīlas tiesību grozījuma nostiprināšanu zemesgrāmatā nosaka 0,1 % apmērā no summas (euro), par kādu tiek palielināta aizdevuma summa. Citos gadījumos, kas neatbilst iepriekš minētajām situācijām, valsts nodevu par īpašuma tiesību vai ķīlas tiesību nostiprināšanu zemesgrāmatā nosaka 28,46 euro apmērā.

	Valsts nodevai par īpašuma tiesību nostiprināšanu zemesgrāmatā piemīt nodokļa pazīmes. Tas saistīts ar to, ka Latvijā atšķirībā no citām valstīm nepastāv īpašuma nodošanas (transferta) nodoklis, mantojuma un dāvinājuma nodoklis, kā arī ienākums, kas gūts, atsavinot (pārdodot) nekustamo īpašumu, tiek aplikts ar ienākuma nodokli tikai atsevišķos gadījumos. Tādēļ valsts nodevas par īpašuma tiesību nostiprināšana zemesgrāmatā apmēru veidojošās komponentes ir ne tikai atlīdzība par valsts sniegto nodrošinājumu, bet arī maksājums par darījumu, kuru veic persona ar nekustamo īpašumu (darījuma un kapitāla pieauguma nodokļa aizstājējs). Valsts nodeva par īpašuma tiesību nostiprināšanu zemesgrāmatā tiek iekasēta pēc netieša principa, proti, uzliekot par pienākumu šo nodevu samaksāt pircējam, kad tas nostiprina īpašuma tiesības zemesgrāmatā. .
	
  	Līdztekus valsts nodevai par īpašuma tiesību un ķīlas tiesību nostiprināšanu zemesgrāmatā, saskaņā ar Zemesgrāmatu likuma 107. panta pirmo daļu kancelejas nodevas tiek iekasētas šādos apmēros:
1) par jauna nodalījuma atklāšanu — 30 euro;
2) par dzīvokļa īpašuma nodalījuma atklāšanu — 15 euro;
3)  par jaunas tiesības nostiprinājumu katrai personai — 15 euro;
4)  par nostiprinājuma pārgrozījumu un atzīmes ierakstīšanu — 8 euro;
5) par zemesgrāmatu apliecības izsniegšanu — 8 euro;
6) par tiesneša lēmuma apliecinātas datorizdrukas izsniegšanu — 5 euro.
	Savukārt, Zemesgrāmatu likuma 107. panta otrajā, piektajā un sestajā daļā noteikti atsevišķi kancelejas nodevas apmēra noteikšanas aspekti, piemēram, gadījumā, ja no viena dokumenta izdarāmi vairāki nostiprinājumi, no kuriem daži pēc sava rakstura būtu apmaksājami kā par tiesību nostiprināšanu, tā par nostiprinājuma pārgrozījumu vai atzīmes ierakstīšanu, tad par visiem pēc šāda dokumenta izdarāmajiem nostiprinājumiem iekasējama kancelejas nodeva par tiesību nostiprināšanu. Savukārt gadījumos, kad tiek veikti nostiprinājumi, kas pamatoti ar seguma aktīvu atsavināšanu saskaņā ar Segto obligāciju likumu, tiek piemērotas 107. panta pirmajā daļā norādītās kancelejas nodevas, nepārsniedzot kancelejas nodevas kopsummu – 10 000 euro. Iesniedzot nostiprinājuma lūgumu un ar to saistītos dokumentus elektroniski, izmantojot valsts vienotās datorizētās zemesgrāmatas mājaslapā pieejamo speciālo tiešsaistes formu vai datu apmaiņu starp informācijas sistēmām, vai oficiālo elektronisko adresi, kancelejas nodeva tiek maksāta 90 procentu apmērā no 1., 2., 3., 4. punktā norādītās kancelejas nodevas likmes.

	Jāatzīmē, ka regulējums, kas noteic, ka zemesgrāmatu lietās papildu kancelejas nodevai, kas noteikta fiksētas summas apmērā un tika saistīta ar administratīvām izmaksām, kas iestādei radās ar attiecīgā lūguma apstrādi, ņemama vēl papildu nodeva, ir veidojies vēsturiski. Starpkara periodā šo papildu nodevu sauca par zīmognodevu. Zīmognodeva tika iekasēta par labu valstij. Pastāvēja divu veida zīmognodevas – vienkāršā zīmognodeva, ko maksāja par dažādiem dokumentiem (līgumu, kuru objekts nav novērtējams naudā, par paziņojumiem, lūgumrakstiem) un proporcionālā zīmognodeva, piemēram, par aktiem un dokumentiem, kuri attiecas uz līgumiem par īpašuma tiesībām uz nekustamo mantu.[footnoteRef:2] 	 [2:  Zīmognodeva un rakstu nodeva.  Likuma teksts par zīmognodevu un rakstu nodevu ar paskaidrojumiem un alfabētisko rādītāju. Saimniecisku organizāciju ierosinājumā sastādījis J.Bīskaps. 1933.gada izdevums. ] 

	 

	[2] Pastāvošās problēmas
	
	Atjaunojot Latvijas Republikas neatkarību, netika pārņemts starpkara periodā noteiktais regulējums par zīmognodevu.  Valsts nodeva tika noteikta gan kā obligāts maksājums likumos paredzētiem speciāliem mērķiem (ceļu, ostu un sakaru sistēmu uzturēšanai un attīstībai, iedzīvotāju un dabas ekoloģiskajai aizsargāšanai, teritorijas labiekārtošanai un citiem mērķiem), gan kā atlīdzība par nodrošinājumu, ko valsts institūcijas devušas uzņēmējdarbībai, vai par sniegtajiem pakalpojumiem – piemēram, par uzņēmējdarbības reģistrēšanu, par informācijas sniegšanu no Latvijas Republikas Uzņēmumu reģistra, par informācijas sniegšanu no Fizisko personu reģistra.[footnoteRef:3]   [3:  Sk. likuma “Par nodokļiem un nodevām” pamata regulējumu.] 

	Saskaņā ar likuma “Par nodokļiem un nodevām” 10. un 11. pantu, likuma "Par Latvijas Republikas 1937. gada Notāru likuma  spēka atjaunošanu un grozījumiem un papildinājumiem tajā" 67. pantu  un likuma "Par 1937. gada 22. decembra Zemesgrāmatu likuma spēka atjaunošanu un spēkā stāšanās kārtību" 16. un 17. pantu Ministru kabinets 1995. gada 31. martā izdeva noteikumus Nr. 71 “Noteikumi par valsts nodevu  par notariālo darbību izpildi un nekustamā īpašuma tiesību nostiprināšanu Zemesgrāmatā”. Minētais regulējums, kopsakarā ar 1937. gada Zemesgrāmatu likuma spēja atjaunošanu, radīja situācijas, kad, piemēram, par īpašuma tiesību vai ķīlas tiesību nostiprināšanu tiek iekasēta gan valsts nodeva, gan kancelejas nodeva par šīs tiesības nostiprināšanu. 
 
	Šobrīd persona gadījumos, kad maksājama gan valsts nodeva par īpašuma tiesību un ķīlas tiesību nostiprināšanu, gan kancelejas nodeva, iemaksas izdara divos atsevišķos kontos:
· valsts nodevu par īpašuma tiesību nostiprināšanu un ķīlas tiesību nostiprināšanu iemaksā vienā no atbilstošajiem Valsts ieņēmu dienesta valsts budžeta ieņēmumu kontiem nodevu samaksai:
1) nodeva par īpašuma  tiesību un ķīlas tiesību nostiprināšanu  zemesgrāmatā attiecībā uz mantojumu un dāvinājumu;
2) nodeva par īpašuma  tiesību un ķīlas tiesību nostiprināšanu  zemesgrāmatā, kas iekasēta no fiziskām personām, izņemot mantojumus un dāvinājumus;
3) nodeva par īpašuma  tiesību un ķīlas tiesību nostiprināšanu  zemesgrāmatā, kas iekasēta no juridiskām personām, izņemot mantojumus un dāvinājumus.
· kancelejas nodevu iemaksā Tiesu administrācijas depozīta kontā.
Savukārt gadījumos, kad maksājama tikai kancelejas nodeva, iemaksu izdara Tiesu administrācijas depozīta kontā.
Ja valsts budžetā iemaksāta lielāka kancelejas vai valsts nodevas summa, nekā to nosaka normatīvie akti, vai nostiprinājuma lūgums atstāts bez ievērības vai bez izskatīšanas, ir tiesības triju gadu laikā no dienas, kad kancelejas vai valsts nodeva saņemta valsts budžetā, iesniegt attiecīgajai rajona (pilsētas) tiesai iesniegumu par kancelejas vai valsts nodevas atmaksu.


	Nodevas par īpašuma tiesību un ķīlas tiesību nostiprināšanu  administrēšanas procesā rajonu (pilsētu) tiesas:
· nostiprinājuma žurnālā reģistrē samaksātās nodevas apmēru;
· pārbauda vai samaksātās nodevas apmērs atbilst MK noteikumiem Nr. 1250 noteikumiem;
· ja persona valsts nodevas samaksu nav veikusi pirms nostiprinājuma lūguma iesniegšanas un vēlas to apmaksāt bezskaidras naudas norēķinu veidā tiesas iestādē, tiesas darbinieks pieņem samaksu POS terminālī;
· rajona (pilsētas) tiesas darbinieks valsts budžetā saņemto maksājumu atzīst saskaņā ar normatīvajiem aktiem par kārtību, kādā maksājumi atzīstami par saņemtiem valsts budžetā.
Kancelejas nodevas administrēšanas procesā ir iesaistītas sekojošas iestādes:
1) rajonu (pilsētu) tiesas:
· nostiprinājuma žurnālā reģistrē samaksātās kancelejas nodevas apmēru;
· pārbauda vai samaksātās kancelejas nodevas apmērs atbilst Zemesgrāmatu likuma 107. pantam un nostiprinājuma lūgumā izteiktajiem prasījumiem;
· ja persona kancelejas nodevas samaksu nav veikusi pirms nostiprinājuma lūguma iesniegšanas un vēlas to apmaksāt bezskaidras naudas norēķinu veidā tiesas iestādē, tiesas darbinieks pieņem samaksu POS terminālī;
· rajona (pilsētas) tiesas darbinieks valsts budžetā saņemto maksājumu atzīst saskaņā ar normatīvajiem aktiem par kārtību, kādā maksājumi atzīstami par saņemtiem valsts budžetā;
· sarežģītos gadījumos (aptuveni 5 % no nostiprinājuma lūgumiem) tiesnesis papildus pārbauda kancelejas nodevas apmēra pareizību.
2) Tiesu administrācija:
· uzskaita Tiesu administrācijas depozīta kontā saņemtās kancelejas nodevas;
· nodrošina kancelejas nodevu atpazīšanu (sasaisti ar VVDZ reģistrētajiem nostiprinājuma lūgumiem);
· līdz mēneša pēdējai darbdienai ieskaita atpazīto kancelejas nodevas summu valsts pamatbudžeta ieņēmu kontā, ko rīko Valsts kase.
	
	Tiesību sistēmai, lai tā pildītu savu uzdevumu nodrošināt taisnīgumu, ir jābūt cilvēkam viegli saprotamai. Situācija, kad par vienu un to pašu objektu maksājama gan kancelejas nodeva, gan valsts nodeva, kopsakarā ar prasību apmaksu veikt uz dažādiem Valsts kases kontiem, varētu tik vērtēta kā tāda, kas neatbilst iepriekš minētajiem kritērijiem.  Turklāt šāda situācija var radīt priekšstatu par nodevas dubultu aplikšanu, kas nav vērtējama kā laba prakse. Tā piemēram, dažādas nodokļu konvencijas nosaka, ka vienu un to pašu nodokli par vienu un to pašu apliekamo objektu par vienu un to pašu periodu nemaksā divreiz. Lai arī no vienas puses nodokļu dubultās aplikšanas novēršanas aspekts nav tiešā veidā saistāms no nodevām, tomēr šī aspekta piemērošana var tik attiecināta arī uz nodevām, tādejādi radot sabiedrībai skaidru, viegli saprotamu regulējumu, mazinot riskus, ka esošo regulējumu var vērtēt kā netaisnīgu. 
	Atbilstoši likuma “Par nodokļiem un nodevām” 1. pantā sniegtajam valsts nodevas skaidrojumam, valsts nodeva ir obligāts maksājums valsts budžetā vai šajā likumā noteiktajos gadījumos pašvaldības budžetā par valsts vai pašvaldības institūcijas veicamo darbību, kas izriet no šīs institūcijas funkcijām. Valsts nodevas mērķis ir personu darbību regulēšana (kontrolēšana, veicināšana, ierobežošana). Valsts nodevas apmērs nav tiešā veidā saistīts ar institūcijas veiktās darbības izmaksu segšanu. 
	Valsts nodeva par īpašuma tiesību nostiprināšanu atbilst valsts nodevas jēdziena skaidrojumam,  jo, kā minēts iepriekš, – atšķirīgu valsts nodevu likmju noteikšana ir veids, kādā valsts var veicināt daudzbērnu ģimeņu skaitu palielināšanos, piedāvājot dažādus atvieglojumus, piemēram, samazinātas valsts nodevas apmērā. Tajā pašā laikā valsts nodevas skaidrojums likumā “Par nodokļiem un nodevām” neliedz par valsts nodevas objektu noteikt arī tādas darbības, kas saistības ar institūcijas veicamo darbību, kas izriet no šīs institūcijas funkcijām, proti, nepastāv ierobežojumi, kā par valsts nodevas objektu noteikt tādas rajona (pilsētas) tiesas darbības, kas saistītas ar jauna nodalījuma atklāšanu, jaunas tiesības, kas nav īpašuma tiesības vai ķīlas tiesības,  nostiprinājumu, nostiprinājuma pārgrozījumu un atzīmes ierakstīšanu, kā arī zemesgrāmatu apliecības izsniegšanu un tiesneša lēmuma apliecinātas datorizdrukas izsniegšanu. 

	[3] Iespējamie risinājumi
	Nolūkā vienādot un vienkāršot kārtību, kādā maksātājiem ērtā veidā valsts budžetā iemaksājamas nodevas zemesgrāmatu lietās, tika aplūkoti divi iespējamie varianti. 
	
1. variants – gan kancelejas nodevu, gan valsts nodevu maksāt vienā kontā, bet tehniskiem līdzekļiem sadalīt tās pa atbilstošiem Valsts kases kontiem. 

2. variants – atteikties no kancelejas nodevām, regulējumu par tām  ciktāl nav noteikta valsts nodeva pārnesot uz MK noteikumiem, kas noteic valsts nodevas apmērus. 

	Pirmā varianta ieviešanai iepretim otrā variantā piedāvātajam risinājumam ir vairāki būtiski trūkumi, kuru dēļ tā ieviešana nav iespējama. 
Nodokļu un nodevu ieņēmumus nepastarpināti ieskaita valsts pamatbudžeta ieņēmumos Valsts ieņēmumu dienesta administrētajos kontos. Savukārt nenodokļu ieņēmumus, kas Ministru kabineta 2023. gada 3. oktobra noteikumu Nr. 553 “Nenodokļu ieņēmumu ieskaitīšanas valsts pamatbudžeta ieņēmumos un atmaksas kārtība” izpratnē ir arī kancelejas nodeva par zemesgrāmatas veiktajām darbībām,  pirms pārskaitīšanas valsts pamatbudžeta ieņēmumos uzskaita valsts  budžeta maksājumus administrējošās institūcijas – Tiesu administrācijas, kontā.
	Jāņem vērā, ka nodevas, kas tiek iekasētas par zemesgrāmatu veiktajām darbībām, administrēšanā ir iesaistīta rajona (pilsētas) tiesa, veicot iepriekš minēto darbību kopumu, un Tiesu administrācija kā nodevu administrējošā iestāde. Tiesību nostiprināšanas process, tajā skaitā, nodevas identificēšanas process, atbilstoši kuram daļu no Tiesu administrācijas kontā ieskaitītiem līdzekļiem novirza atbilstošā valsts nodevas  ieņēmumu kontā un daļu kancelejas nodevu ieņēmumu kontā, lai arī ir daļēji automatizējams, tomēr nav īstenojams, izslēdzot manuālu darbu. Turklāt pēc būtības pārvērtējot rajona (pilsētas) tiesas kompetencē esošu jautājumu. Atbilstoši Zemesgrāmatu likuma 77. pantam viens no rajona (pilsētas) tiesas tiesneša kompetencē esošajiem jautājumiem, izskatot nostiprinājuma lūgumu, ir sniegt novērtējumu par  konkrētās lietas faktisko un tiesisko apstākļu kopumu, tostarp, vērtējot tos, vai veikta nodevu apmaksa normatīvajos aktos noteiktajā apmērā. Tādejādi Tiesu administrācija, veicot iemaksāto nodevu summu sadali starp valsts nodevas  un kancelejas nodevu ieņēmumu kontiem, netiešā veidā pārvērtētu iepriekš pieņemtu lēmumu. 
	Vienlaikus, lai iemaksāto nodevu summu sadali veiktu, kur iespējams, automatizēti, būtu veicami sistēmas pielāgojumi, radot papildu izmaksas. Turklāt šāds risinājums pēc būtības nenovērstu iepriekš norādītās problēmas, kad par vienu un to pašu darbību apmaksājama gan kancelejas nodeva, gan valsts nodeva. 

	Pirmā varianta:
Priekšrocības – neitrāla ietekme uz budžeta ieņēmumiem.  
Trūkumi:
1) veicami sistēmas pielāgojumi, lai, ciktāl iespējams, automatizētu maksājumu sadalīšanas procesu, 
2) joprojām par vienu un to pašu nodrošinājuma maksājama kā kancelejas nodeva, tā valsts nodeva, 
3) Tiesu administrācija, veicot maksājumu sadali starp kontiem, netieši pārvērtē rajona (pilsētas) tiesas kompetencē esošo jautājumu par nodevas apmēru atbilstoši konkrētās situācijas faktiskiem un tiesiskajiem apstākļiem. 

	Savukārt 2. risinājuma varianta ieviešanas gadījumā tiek radīts sabiedrībai skaidrs, viegli saprotams regulējums, atsakoties no kancelejas nodevas par zemesgrāmatu darbībām, attiecīgo regulējumu, ciktāl jau šobrīd nav noteikta valsts nodeva par īpašuma tiesību un ķīlas tiesību nostiprināšanu, pārnesot uz MK noteikumiem Nr. 1250 un nosakot to par valsts nodevas objektu, atbilstoši šā brīža kancelejas nodevas apmēram. 

	Atbilstoši plānotajam risinājumam, gadījumā, ja šobrīd maksājama:
1)  gan valsts nodeva par īpašuma tiesību un ķīlas tiesību nostiprināšanu, gan kancelejas nodeva par tiesību nostiprināšanu, turpmāk maksājama tikai valsts nodeva par īpašuma tiesību un ķīlas tiesību nostiprināšanu (nemainot apmēru).
2) kancelejas nodeva par tiesību nostiprināšanu, turpmāk maksājama tikai valsts nodeva par tiesību nostiprināšanu (nemainot apmēru). 

	Tālāk dots šā brīža un plānotā regulējuma salīdzinājums visbiežāk konstatētajās situācijās: 
	Situācija
	Šā brīža regulējums
	Plānotais regulējums

	Privātpersona iegūst nekustamo īpašumu 
	Valsts nodeva 1,5% apmērā no nekustamā īpašuma vērtības
	Kancelejas nodeva par tiesību nostiprināšanu 15 euro apmērā vai 13,50 euro apmērā, ja iesniedz elektroniski parakstītus/ apliecinātus dokumentus
	Valsts nodeva 1,5% apmērā no nekustamā īpašuma vērtības

	Juridiska persona iegūst nekustamo īpašumu
	Valsts nodeva 2% apmērā no nekustamā īpašuma vērtības
	
	Valsts nodeva 2% apmērā no nekustamā īpašuma vērtības

	Iegūst dāvinātu īpašumu
	Valsts nodeva 3% apmērā no nekustamā īpašuma vērtības
	
	Valsts nodeva 3% apmērā no nekustamā īpašuma vērtības

	Nekustamais īpašums tiek ieguldīts pamatkapitālā
	Valsts nodeva 1% apmērā no nekustamā īpašuma vērtības
	
	Valsts nodeva 1% apmērā no nekustamā īpašuma vērtības

	 Nekustamo īpašumu uz likumu manto[footnoteRef:4] laulātais un kopā ar mantojuma atstājēju dzīvojušais pirmās, otrās un trešās šķiras mantinieks  [4: ] 

	Valsts nodeva 0,25 % apmērā no nekustamā īpašuma vērtības
	
	Valsts nodeva 0,25 % apmērā no nekustamā īpašuma vērtības

	 Nekustamo īpašumu uz likumu manto laulātais un pirmās, otrās un trešās šķiras mantinieks 
	Valsts nodeva 0,5 % apmērā no nekustamā īpašuma vērtības
	
	Valsts nodeva 0,5 % apmērā no nekustamā īpašuma vērtības

	 Nekustamo īpašumu uz testamenta vai mantojuma līguma pamata manto laulātais un pirmās, otrās un trešās šķiras mantinieks 
	Valsts nodeva 0,125 % apmērā no nekustamā īpašuma vērtības
	
	Valsts nodeva 0,125 % apmērā no nekustamā īpašuma vērtības

	Tiek iegūta ķīlas tiesību uz nekustamo īpašumu
	Valsts nodeva 0,1 % apmērā no aizdevuma līguma summas vai līgumā, no kura izriet ar ķīlu nodrošinātā saistība, noteiktās galvenā prasījuma summas
	
	Valsts nodeva 0,1 % apmērā no aizdevuma līguma summas vai līgumā, no kura izriet ar ķīlu nodrošinātā saistība, noteiktās galvenā prasījuma summas

	Tiek iegūta īpašuma tiesību, ķīlas tiesība uz sprieduma pamata
	Valsts nodeva 28,46 euro apmērā.
	
	Valsts nodeva par tiesību nostiprināšanu 30 euro apmērā 

	Tiek iegūta nostiprināta apbūves tiesība, reālnasta, servitūts 
	-
	Kancelejas nodeva par tiesību nostiprināšanu 15 euro apmērā vai 13,50 euro apmērā, ja iesniedz elektroniski parakstītus/ apliecinātus dokumentus
	Valsts nodeva par tiesību nostiprināšanu 15 euro apmērā vai 13,50 euro apmērā, ja iesniedz elektroniski parakstītus/ apliecinātus dokumentus

	Tiek pārgrozīta nostiprinātā tiesība vai ierakstīta atzīme (piedziņas atzīme, prasības nodrošinājuma atzīme)
	-
	Kancelejas nodeva par tiesību nostiprināšanu 8 euro apmērā vai 7,20 euro apmērā, ja iesniedz elektroniski parakstītus/ apliecinātus dokumentus
	Valsts nodeva par tiesību nostiprināšanu 8 euro apmērā vai 7,70 euro apmērā, ja iesniedz elektroniski parakstītus/ apliecinātus dokumentus

	Tiek ierakstīts nekustamais īpašums, kas nav dzīvokļa īpašums
	-
	Kancelejas nodeva par tiesību nostiprināšanu 30 euro apmērā vai 27 euro apmērā, ja iesniedz elektroniski parakstītus/ apliecinātus dokumentus
	Valsts nodeva par tiesību nostiprināšanu 30 euro apmērā vai 27 euro apmērā, ja iesniedz elektroniski parakstītus/ apliecinātus dokumentus

	Tiek ierakstīts dzīvokļa īpašums
	-
	Kancelejas nodeva par tiesību nostiprināšanu 15 euro apmērā vai 13,50 euro apmērā, ja iesniedz elektroniski parakstītus/ apliecinātus dokumentus
	Valsts nodeva par tiesību nostiprināšanu 15 euro apmērā vai 13,50 euro apmērā, ja iesniedz elektroniski parakstītus/ apliecinātus dokumentus

	Tiek izsniegta zemesgrāmatas apliecība
	-
	Kancelejas nodeva par tiesību nostiprināšanu 8 euro apmērā 
	Valsts nodeva par tiesību nostiprināšanu 8 euro apmērā

	Tiek izsniegta tiesneša lēmuma datorizdruka
	
	Kancelejas nodeva par tiesību nostiprināšanu 5 euro apmērā 
	Valsts nodeva par tiesību nostiprināšanu 5 euro apmērā 




2023. gadā zemesgrāmatu kancelejas nodevas iekasētas 3 420 249 euro apmērā.
	

	
	Gads
	Apmērs
	 par jauna nodalījuma atklāšanu
	par dzīvokļa īpašuma nodalījuma atklāšanu
	par jaunas tiesības nostiprinājumu katrai personai
	par nostiprinājuma pārgrozījumu un atzīmes ierakstīšanu
	KOPĀ

	2020.gads
	Summa
	85 323 €
	7 257 €
	1 658 940 €
	32 961 €
	1 784 481 €

	
	Skaits
	2 929 
	509 
	111 189 
	4 379 
	119 006 

	2021.gads
	Summa
	97 620 €
	4 482 €
	1 650 307 €
	37 001 €
	1 789 410 €

	
	Skaits
	3 267 
	311 
	110 624 
	4 899 
	119 101 

	2022.gads
	Summa
	102 111 €
	4 379 €
	1 699 194 €
	42 533 €
	1 848 216 €

	
	Skaits
	3 344 
	297 
	110 930 
	5 171 
	119 742 

	2023.gads
	Summa
	103 884 €
	10 482 €
	1 434 731 €
	51 390 €
	1 600 487 €

	
	Skaits
	3 382 
	716 
	93 583 
	6 427 
	104 108 



Ieviešot 2. risinājumu, ka gadījumos, kad maksājama valsts nodeva par īpašuma tiesību un ķīlas tiesību nostiprināšanu zemesgrāmatā, kancelejas nodevu nemaksā, prognozējams, ka netiks iekasēti 1 755 649 euro (summa aprēķināta pēc datiem vidēji četros gados).
	Vienlaikus maksātājam samazināsies izdevumi par īpašuma tiesību un ķīlas tiesību nostiprināšanu zemesgrāmatā. Savukārt būtisku ietekmi uz fizisko un juridisko personu administratīvajām izmaksām šī risinājuma ieviešana neradīs. 
	Risinājuma ieviešanas rezultātā samazināsies administratīvās izmaksas rajona (pilsētas) tiesās un Tiesu administrācijā, jo attiecībā uz daļu kancelejas nodevu nebūs jāveic iepriekš ziņojumā uzskaitītās darbības.
	Gadā risinājums attieksies vidēji uz 115,5 tūkst. kancelejas nodevas maksājumiem.
	Administratīvo izmaksu ietekme ir aprēķināta 124 939 euro apmērā. Vienlaikus jāņem vērā, ka šis finansējums nav novirzāms citu funkciju īstenošanai, jo nerada darbinieku skaita samazinājumu vai katra individuāli nodarbinātā būtisku slodzes samazinājumu, jo šo funkciju šobrīd pamatā veic 75 konsultanti visā Latvijā un astoņi klientu norēķinu uzskaites sektora grāmatveži, kas veidotu vidēji 79,90 euro mēnesī uz vienu nodarbināto (neskaitot tiesnešus).  

Aprēķins:
1) Kancelejas nodevas administrēšanā ir iesaistīts rajona (pilsētas) tiesas konsultants, mēnešalga 1270 euro, tiesnesis (aptuveni 5 % no nostiprinājuma lūgumiem), mēnešalga un izdienas piemaksa 4243,80 euro un Tiesu administrācijas grāmatvedis, mēnešalga 1690 euro. 
2024. gadā darba stundu skaits ir 2003. stundas.
Stundas tarifa likme: 
a) tiesas konsultants - 9,40 euro (1270 euro *12 mēn.* 1,2359 (VSAOI) / 2003 h)
b) tiesnesis -  31,42 euro (4243,80 euro *12 mēn.* 1,2359 (VSAOI) / 2003 h;
c) grāmatvedis – 12,51 euro (1690 euro *12 mēn.* 1,2359 (VSAOI) / 2003 h.
2) Patērētais laiks vidēji uz vienu kancelejas nodevas maksājumu tiesas konsultantam ir 3,6 minūtes, jeb 0,06 h, tiesnesim 15 minūtes, jeb 0,25 h, grāmatvedim 0,65 minūtes, jeb 0,01 h.

Administratīvo izmaksu samazinājums 124 939 euro, jeb 1,08 euro uz vienu kancelejas nodevas maksājumu, tai skaitā:
a) tiesas konsultants 9,40 euro/h * 0,06 h * 115 489 kancelejas nodevu maksājumi = 65 136 euro; 
b) tiesnesis 31,42 euro/h * 0,25 h * 5 % no 115 489 kancelejas nodevu maksājumiem = 45 355 euro;
c) grāmatvedis 12,51 * 0,01 h * 115 489 kancelejas nodevu maksājumi = 14 448 euro.
2. varianta:
Priekšrocības:
1) maksājama tikai viena nodeva par konkrēto valsts sniegto nodrošinājumu;
2) atvieglota nodevu administrēšana;
3) samazinās ar tiesību nostiprināšanu saistītās izmaksas. 
Trūkumi – negatīva ietekme uz budžeta ieņēmumiem (aptuveni 1,8 milj). 
	
	
	[4] Turpmākā rīcība 

	Ievērojot iepriekš minētos risinājumus, atbalstāms risinājums, atbilstoši kuram gadījumā, ja šobrīd maksājama:
1)  gan valsts nodeva par īpašuma tiesību un ķīlas tiesību nostiprināšanu, gan kancelejas nodeva par tiesību nostiprināšanu, turpmāk maksājama tikai valsts nodeva par īpašuma tiesību un ķīlas tiesību nostiprināšanu (nemainot apmēru).
2) kancelejas nodeva par tiesību nostiprināšanu, turpmāk maksājama tikai valsts nodeva par tiesību nostiprināšanu (nemainot apmēru). 

	Nolūkā atteikties no kancelejas nodevas par zemesgrāmatu darbībām, attiecīgo regulējumu, ciktāl jau šobrīd nav noteikta valsts nodeva par īpašuma tiesību un ķīlas tiesību nostiprināšanu, pārnest uz MK noteikumiem Nr. 1250, nosakot, ka par attiecīgo darbību ņemama valsts nodeva, atbilstoši šā brīža kancelejas nodevas par zemesgrāmatu darbībām apmēram: 
	4.1. izstrādājami grozījumi Zemesgrāmatu likumā, izdarot grozījumus Zemesgrāmatu likuma  106. pantā un  106.1 pantā tiktāl ciktāl tur tiek regulēts ar zemesgrāmatu kancelejas nodevu saistītie jautājumi un paredzot, ka Zemesgrāmatu likuma 107. pantā ietvertais regulējums ir piemērojams līdz brīdim, kad attiecīgais regulējums tiek pārnests uz MK noteikumiem Nr. 1250.
	Grozījumi Zemesgrāmatu likumā izstrādājami atbilstoši Par valsts budžetu 2025. gadam un budžeta ietvaru 2025., 2026. un 2027. gadam sagatavošanas grafiku. 
	4.2. līdz 2024. gada 15. decembrim izstrādājami un iesniedzami Ministru kabinetā izskatīšanā grozījumi MK noteikumos Nr. 1250, pārnesot uz tiem Zemesgrāmatu likuma 107.pantā ietverto regulējumu. 


Tieslietu ministre							I. Lībiņa - Egnere


